Document ID: 32006D0009

ΑΠΌΦΑΣΗ ΤΗΣ ΕΠΙΤΡΟΠΉΣ
της 6ης Ιανουαρίου 2006
για τροποποίηση του παραρτήματος I της απόφασης 79/542/ΕΟΚ του Συμβουλίου σε ό,τι αφορά τα μεταβατικά μέτρα για τη διαμετακόμιση ζώντων ζώων από τη Βουλγαρία και τη Ρουμανία μέσω της πρώην Γιουγκοσλαβικής Δημοκρατίας της Μακεδονίας, της Σερβίας και του Μαυροβουνίου
[κοινοποιηθείσα υπό τον αριθμό Ε(2005) 5885]
(Κείμενο που παρουσιάζει ενδιαφέρον για τον ΕΟΧ)
(2006/9/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2004/68/ΕΚ του Συμβουλίου, της 26ης Απριλίου 2004, σχετικά με τον καθορισμό κανόνων υγειονομικού ελέγχου για την εισαγωγή στην Κοινότητα και τη διαμετακόμιση μέσω αυτής ορισμένων ζώντων οπληφόρων ζώων, για την τροποποίηση των οδηγιών 90/426/EOK και 92/65/EOK και για την κατάργηση της οδηγίας 72/462/ΕΟΚ (1), και ιδίως το άρθρο 3 παράγραφος 1 και το άρθρο 17 αυτής,
Εκτιμώντας τα ακόλουθα:
(1)
Το τμήμα 1 του παραρτήματος ΙΙ της απόφασης 79/542/ΕΟΚ, της 21ης Δεκεμβρίου 1979, περί καταρτίσεως ενός πίνακα τρίτων χωρών ή περιοχών τρίτων χωρών, καθώς και για τον καθορισμό όρων όσον αφορά την υγεία των ζώων, τη δημόσια υγεία και την κτηνιατρική πιστοποίηση για την εισαγωγή στην Κοινότητα ορισμένων ζώντων ζώων και του νωπού κρέατος αυτών (2) περιέχει κατάλογο τρίτων χωρών και περιοχών τρίτων χωρών από τις οποίες επιτρέπεται η εισαγωγή ορισμένων ζώντων ζώων και του νωπού κρέατός τους από τα κράτη μέλη.
(2)
Η Πρώην Γιουγκοσλαβική Δημοκρατία της Μακεδονίας, η Σερβία και το Μαυροβούνιο περιλαμβάνονται στο παράρτημα II τμήμα 1 της απόφασης 79/542/ΕΟΚ για εισαγωγές κρέατος στην Κοινότητα αλλά δεν περιλαμβάνονται στο παράρτημα I τμήμα 1 και, ως εκ τούτου, η εισαγωγή και η διαμετακόμιση μέσω της ΕΕ των ζώντων ζώων που καλύπτονται από την απόφαση αυτή δεν επιτρέπεται σήμερα.
(3)
Εντούτοις, η κατάσταση ως προς τις νόσους στις χώρες αυτές είναι αποδεκτή και, επιπρόσθετα, προς όφελος της καλής μεταχείρισης των ζώων θα ήταν προτιμότερο να επιτρέπεται η διαμετακόμιση ζώων για σφαγή μέσω αυτών των χωρών βάσει ορισμένων προϋποθέσεων. Ως εκ τούτου, για μια μεταβατική περίοδο μέχρι τις 31 Δεκεμβρίου 2006 και με την επιφύλαξη μιας αποστολής της Επιτροπής στις χώρες αυτές, η διαμετακόμιση μέσω των εν λόγω χωρών φορτίων ζώντων ζώων τα οποία αναφέρονται στην απόφαση 79/542/ΕΟΚ για άμεση σφαγή θα επιτρέπεται, εφόσον αυτά προέρχονται από τις υπό προσχώρηση χώρες Βουλγαρία και Ρουμανία και προορίζονται για κράτος μέλος. Η μεταβατική αυτή περίοδος εφαρμόζεται μόνο για τη Βουλγαρία και τη Ρουμανία ενόψει της ενδεχόμενης προσχώρησής τους.
(4)
Για να διασφαλισθεί η κατάσταση υγείας των μεμονωμένων φορτίων, θα πρέπει να θεσπιστούν πρόσθετες προϋποθέσεις όπως η σφράγιση των φορτηγών και η σφράγιση του πιστοποιητικού.
(5)
Το τμήμα 1 του παραρτήματος I της απόφασης 79/542/ΕΟΚ πρέπει να τροποποιηθεί αναλόγως.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το τμήμα 1 του παραρτήματος I της απόφασης 79/542/ΕΟΚ αντικαθίσταται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση εφαρμόζεται από τις 12 Ιανουαρίου 2006.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 6 Ιανουαρίου 2006.

Labels: 0
3
8
6
18